Boeing: Dreamliner vil være i luften om noen uker
Norwegian, som har bestilt flyene, hilser meldingen velkommen. - Det er gledelig at det gjøres framskritt, sa informasjonssjef Lasse Sandaker-Nielsen i det norske flyselskapet til NTB etter at Boeing kom med sin kunngjøring fredag. - Vi har hatt løpende dialog med Boeing hele tiden, sa han. Men Sandaker-Nielsen tilføyde at Norwegians passasjerer i en overgangsperiode må belage seg på bruk av Airbus-fly på rutene Dreamlineren skal trafikkere.Dreamliner-flyene har stått på bakken siden januar på grunn av alvorlige problemer med flyenes batterier. Sjefen for Boeings divisjon for passasjerfly Ray Connor sa fredag at det nå er snakk om uker, snarere enn måneder, før flyene settes i trafikk igjen. Han avviste ifølge nyhetsbyrået DPA spekulasjoner om at de fortsatt kan bli stående på bakken i månedsvis. - Hvor fort det går, vil avhenge av sertifiseringsarbeidet. Så får vi se når vi er i lufta og i kommersiell trafikk igjen. Før har jeg sagt at det er et spørsmål om måneder. Nå snakker vi heller om uker, sa Connor i Tokyo fredag. Dreamliner-flyene har stått på bakken siden januar på grunn av alvorlig problemer med flyenes batterier, men fredag insisterte Boeing på at flyet er helt trygt. - Jeg får ofte spørsmål om flyet fortsatt er trygt. Og mitt svar er enkelt. Absolutt, sier Mike Sinnet, sjefingeniør for Dreamliner 787-flyet. - Dreamliner er blant de tryggeste flyene Boeing noen gang har bygget, legger han til.USAs luftfartsmyndigheter ga Boeing denne uka grønt lys til å teste ut nye batterier i to Dreamliner-fly. Alle de 50 Boeing 787 Dreamlinerne som hittil er levert, ble satt på bakken i januar som følge av at litium-ion-batteriene gikk varme. I et av flyene tok batteriet fyr, og i et annet var det røykutvikling. Norwegian er blant flyselskapene som har bestilt flyet, men som trolig må vente mye lenger enn avtalt før de blir levert. Boeing har jobbet på spreng for å løse problemene og det presenterte 22. februar en plan og et nytt batteri for FAA. Selskapet har fått tillatelse til å teste ut batterisystemet i to Dreamlinere.
Boeings Dreamliner-fly er «fullstendig trygt» og vil være på vingene igjen i løpet av de neste ukene, melder selskapet. Men først når testingen av nye batterier er fullført, kan flyene bli satt i kommersiell trafikk.